“กล้านรงค์” วูบกลางวงประชุม สนช. หามส่งรพ.วิชัยยุทธด่วน!
"กล้านรงค์" วูบกลางวงประชุม สนช. หามส่งโรงพยาบาลวิชัยยุทธด่วน! พบเป็นโรคหัวใจ-ความดันโลหิตสูง
11 ม.ค. 2561

ผู้สื่อข่าวรายงานว่า เมื่อช่วงเช้าวันนี้ (10 ม.ค.) ที่รัฐสภา ก่อนที่จะมีการเปิดประชุมสภานิติบัญญัติแห่งชาติ (สนช.) ในเวลา 10.00 น.นั้น นายกล้านรงค์ จันทิก สมาชิกสภานิติบัญญัติแห่งชาติ (สนช.) ได้เดินทางมาเพื่อที่จะเข้าร่วมประชุมสภานิติบัญญัติแห่งชาติ แต่ปรากฏว่าเกิดอาการวูบจนทรงตัวไม่อยู่ และล้มคว่ำลงกลางห้องประชุม สนช. จนทำให้เจ้าหน้าที่หลายคนที่กำลังเตรียมความพร้อม และเอกสารต่างๆ ก่อนที่จะเริ่มการประชุมต่างตกใจ และกรูกันเข้าไปปฐมพยาบาลเบื้องต้น
โดยขณะนั้น นายกล้านรงค์ ไม่รู้สึกตัว จนกระทั่งเจ้าหน้าที่พยาบาลที่ประจำอยู่ที่รัฐสภา และเจ้าหน้าที่วุฒิสภา ได้ช่วยกันปั๊มหัวใจ นายกล้านรงค์ จึงรู้สึกตัว จากนั้นเจ้าหน้าที่จึงรีบนำนายกล้านรงค์ไปตรวจอาการอย่างละเอียดอีกครั้งที่โรงพยาบาลวิชัยยุทธทันที ทั้งนี้ จากการตรวจสอบเบื้องต้น พบว่า นายกล้านรงค์ มีโรคประจำตัว คือ โรคหัวใจ และโรคความดันโลหิตสูง
 